**Mireasa Vreme**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tăcerea toamnei când prelinge

O domolire pe alee

Văd Vremea printre frunze-n sânge

Cu silueta de femeie.

O urmăresc cu ochii tineri

Printre ninsorile roșcate

Și-n melodia Sfintei Vineri

Aud doar stelele călcate.

Mă-nec în largele imagini

Ce parcă s-au oprit din fugă

În lături dând căzânde pagini

Ca pe durerile din rugă.

Sunt prin căderi imponderabil

Și împrejur este vecie,

Timpul cunună-mi pune-afabil

Inel de an pe pălărie.

Uitai de boli, nevoi, regrete

Cât și de vesele istorii,

Iar foile pe îndelete

Compun rotiri de traiectorii.

Așa mi-i bine prin lumina

Și aurul care respiră

Îndrăgostit ușor de Zâna

Ce trece jumătăți de liră.

O simt pereche cum pășește,

Dar s-o privesc încă mi-i teamă

Căci sunt atât de omenește

Supus căderii de aramă.

Ca, întâlnindu-i moale văzul,

De-a nu descoperi doar milă,

Să mi se prăvălească crezul

Pe drumul rotitor de filă.

Aș vrea să cred într-o minune

Că ea-mi va fi numai alături

Și îmi va spune, îmi va spune

De înfloriri și de omături.

Eu voi cuprinde vocea-i trează

Trecând încet pe-aleea toamnei

Și, precum frunzele oftează,

Așa sub pași s-or trece anii.

Victor Bragagiu